इस मंदिर का रखरखाव विश्व प्रसिद्ध जूना अखाड़ा करता है। जूना अखाड़ा द्वारा यहां पर पूजा पाठ के लिए पंडित पुरोहित रखे गए हैं जो विधि विधान के साथ बाबा का श्रृंगार, स्नान, पूजा, आरती आदि का धार्मिक क्रम संपन्न कराते हैं। इस मंदिर का स्थापत्य स्वयं मंदिर की प्राचीनता और भव्यता का बखान करता है। 400 वर्ष पूर्व दरवेश्वर महादेव शिवलिंग स्वरूप प्राण प्रतिष्ठित हुए थे और मौजूदा समय में अपनी ख्याति के अनुरूप यह मंदिर भव्य हो गया है। वर्तमान समय में यहां मौजूद हजारों दुकानों के व्यापारी दरवेश्वर महादेव के दर्शन के बाद ही अपनी दुकाने खोलते हैं और उनका विश्वास है कि ऐसा करने पर उन्हें व्यापार में कभी कोई नुकसान नहीं होता।